Onluste in Naboomspruit weens moord op inwonerDie onluste in Naboomspruit. (Foto: Facebook) Mookgophong (Naboomspruit) is weer kalm en winkels weer oop ná onluste Maandag die dorp in chaos gedompel het. Lede van die gemeenskap was ontevrede omdat die polisie nie ŉ vermeende moordenaar aan hulle wou oorhandig nie. Volgens Hercules Louw, ŉ DA-raadslid op die dorp, het die plaaslike polisie die situasie eers sowat 03:00 Woensdagoggend onder beheer gekry. Die gemeenskap het sedert Maandag voor die landdroshof in Naboomspruit betoog, waar Tshepo Mabuela (21) Maandag op aanklagte van moord verskyn het. Volgens Louw was daar sowat 700 jeugdiges uit Phomolong net buite Naboomspruit by die betoging betrokke. Die situasie het egter handuit geruk toe die betogers petrolbomme en klippe begin gooi het en die N1‑hoofweg met klippe en betonblokke versper is. Volgens die polisie het Mabuela Saterdagnag vir Phineas Sithole (30) buite die Koos Tavern in Phomolong doodgesteek. Die slagoffer is na die hospitaal geneem waar hy gesterf het. Die motief vir die moord hou verband met drank, sê brig. Motlafela Mojapelo. Mabuela is Maandag in hegtenis geneem en het toe voor die Mookgophong-landdroshof verskyn. Die saak is uitgestel tot 8 Januarie 2020 en Mabuela bly in aanhouding. Louw sê die verdagte is intussen na ŉ ander dorp verskuif. “Die gemeenskapslede kla oor moorde in hul omgewing en dat verdagtes verdwyn nadat hulle op borgtog vrygelaat word. Hulle het daarom geëis dat die verdagte vrygelaat word, sodat hulle hom kon doodmaak,” voeg Mojapelo by. Inwoners van die dorp het op Mookgophong se burgemeester, Marlene van Staden, se Facebook-blad hul bekommernis uitgespreek oor misdade wat hand uitruk. “Moordenaars word gevang en net na twee weke weer vrygelaat. Hoe moet families daaroor voel? Die polisie laat ons in die steek,” het Glenda Koka, ŉ inwoner geskryf. Nog ŉ inwoner het gekla oor die protesaksie. “Dit is geen grap nie. Niemand kon werk toe gaan nie omdat die paaie versper was,” het Windy Thaba geskryf. Volgens Louw is talle snoepwinkels wat deur buitelanders in die Phomolong‑nedersetting besit word, ook die laaste twee dae tydens die onluste geplunder.